Sony teatas a9 hübriidkaamera tarkvarauuendusest
Sony avalikustas lõpuks oodatud tarkvarauuenduse oma lipulaevale – a9 hübriidkaamerale. Tarkvara versioon 6.00 toob endaga kaasa reaalajas loomade silmatuvastuse (Animal Eye AF), intervallvõtte ja palju muud.
Animal Eye AF on autofookuse režiim, mis kasutab spetsiaalseid algorütme, et tuvastada metsloomade ja koduloomade silmapaare. Loomade silmatuvastus hakkab tööle AF-C fookuse režiimis kui vajutada päästik poolenisti alla või täisautomaatselt kui kui kasutada kaamerat AF-ON režiimis.
Animal Eye AF režiimi leiad pärast värskendust kohe inimese silmatuvastuse kõrvalt autofookuse menüüst. Korraga looma- ja inimsilma tuvastamist kasutada ei saa. Täpsema õpetuse loomade silmatuvastuse režiimi kasutamise kohta leiad Sony enda veebilehelt.
Tarkvara värskendus lisab võimaluse ka integreeritud intervalomeeteri abil pildistada paindlikku intervallvõtet time-lapse video jaoks.
Lisaks sellele on veel mõned väiksemad värskendused. Näiteks võimalus valida fookusraami värvi, nii et seda oleks erinevates keskkondades pildistades hõlpsam märgata. Siis veel võimalus menüü nupp panna esimesena kuvama “My Menu”d ning uuenduse järgselt pakub kaamera ka RMT-P1BT Bluetooth distantspäästiku tuge. Muidugi on taaskord parandatud ka Sony a9 üldist stabiilsust.
- Tarkvara uuenduse, mis viib Sony a9 hübriidkaamera versioonile 6.00, saab alla laadida Sony kodulehelt nii macOS’i kui Windowsiga. Samalt lehelt on leitavad ka kõik abistavad instruktsioonid.
Allikas: Sony ametlik pressiteade
(25)